Vlll               CHAUCER S KNIGHTES TALE.

Whether sche be a womman or goddesse.

Thyn is affeccioun of holynesse,                             300

And myn is love, as of a creature;

For which I tolde the myn adventure

As to my cosyn,, and my brother sworn.

I pose, that thou lovedest hire biforn;

Wost thou nat wel the olde clerkes sawe,

That who schal yeve a lover eny lawe,

Love is a grettere lawe, by my pan,

Then may be yeve to eny erthly man ?

Therfore posityf lawe, and such decre,

Is broke alway for love in ech degree.                   310

A man moot needes love maugre his heed.

He may nought fle it, though he schulde be deed,

Al be sche mayde, or be sche widewe or wyf

And eke it is nat likly al thy lyf

To stonden in hire grace, no more schal I;

For wel thou wost thyselven verrily,

That thou and I been dampned to prisoun

Perpetually, us gayneth no raunsoun.

We stryve, as doth the houndes for the boon,

They foughte al day., and yit here part was noon; 320

Ther com a kyte, whil that they were wrothe,

And bar awey the boon bitwixe hem bothe.

And therfore at the kynges court, my brother,,

Eche man for himself, ther is non other.

Love if the liste; for I love and ay schal;

And sothly, leeve brother, this is aL

Here in this prisoun moote we endure.

And every of us take his aventure."

Gret was the stryf and long bytwixe hem tweye,

If that I hadde leysir for to seye;                          330

But to the effect.    It happed on a day,

(To telle it yow as schortly as I may)

A worthy duk that highte Perotheus.,

That felaw was to the duk Theseus

Syn thilke day that they were children lyte,

Was come to Athenes, his felawe to visite,

And for to pley, as he was wont to do,

For in this world he lovede noman so:

And he loved him as tendurly agayn.

So wel they loved, as olde bookes sayn,                 340

That whan thai oon was deed, sothly to telle,

His felawe wente and sought him doun in helle ;

But of that story lystc me nought to write-

Duk Perotheus lovede wel Arcite,